Gradski debatni klub „Agora“ Zenica učlanio 30 novih mladih ljudi

Početkom marta Gradski debatni klub „Agora“ u Zenici objavio je poziv svim zainteresovanima za učlanjenje, a ovih dana je 30 mladih ljudi postalo članovima ovog Kluba.

“Mi smo jako zadovoljni interesovanjem mladih ljudi za aktivnosti u našem Klubu, koji je otvoren za sve i u koji se može učlaniti i raditi sa nama, svako ko je za to zainteresovan, jer smatramo da je debata bitna za sve članove našeg društva, jer nas uči vještinama komunikacije, lijepog izražavanja, slušanja drugih, kulturi dijaloga općenito, ali i mnogim drugim stvarima korisnim u svakom aspektu našeg života”, naglašava Teona Nešović, trenerica i osnivač Gradskog debatnog kluba „Agora“ u Zenici.

Teona Nešović

Prvi susret sa novim članovima ovog Kluba već je održan online, a uskoro slijede i redovni treninzi, napominju u zeničkom Klubu „Agora“.

“Mogu reći da je debata veoma pozitivno uticala na moj život, jer sam naučila da izražavam svoje mišljenje, da saslušam druge ljude u komunikaciji, da shvatim i prihvatim da postoje različita mišljenja i stavovi, ali me naučila i da sve gledam sa određenog kritičkog aspekta, shvatajući da sve ima dvije strane”, pojašnjava Vildana Huseinspahić, jedna od članica Gradskog debatnog kluba „Agora“ u Zenici od njegovog osnivanja.